Broj: 711-I-20-P-194-21/23-06-19

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Miroslava Škore, zastupnika u Hrvatskom saboru,** na 197. sjednici, održanoj 16. prosinca 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Miroslava Škore, zastupnika u Hrvatskom saboru, neće se pokrenuti, s obzirom da iz prikupljenih podataka i dokumentacije u vezi okolnosti da je u obnašanju dužnosti predsjednika Hrvatskog sabora dužnosnik navodno zloupotrijebio pravo na korištenje službenog automobila s vozačem u kojem bi se samostalno vozila njegova suradnica ……………………., proizlazi da navedena nije evidentirana kao putnica ili korisnik istoga vozila, dok u odnosu na trošenje novca sa računa političke stranke Domovinski pokret u svrhu kupnje poklona suradnici nije dostavljena dokumentacija temeljem koje bi se mogla provjeriti ova okolnost, pri čemu se ista ne odnosi na ovlasti koje bi bile povezane sa obnašanjem javne dužnosti, već na obavljanje funkcije u političkoj stranci.**

Obrazloženje

 Dana 19. kolovoza 2021.g. u tjedniku „Nacional“ objavljen je članak naslova „Ovo su narukvica i prsten Škorine bliske suradnice koji su ubrzali njegovu ostavku“ u kojem se, između ostalog, navodi kako su visoki stranački izvori za „Nacional“ rekli da se otkrilo kako su Miroslav Škoro i ………………….. novac s računa stranke trošili bez adekvatne kontrole te da je ………… dobila više poklona od kojih i luksuznu narukvicu renomiranog svjetskog proizvođača, a da je sve to platila politička stranka Domovinski pokret. Nadalje, u istom članku navodi da je Miroslav Škoro zloupotrijebio vozača Hrvatskog sabora koji mu je dodijeljen kao potpredsjedniku Hrvatskog sabora, budući da je najmanje petnaest puta njegov navedeni vozač vozio samu …………………… bez prisutnosti Miroslava Škore, a da pritom ista nije zaposlena u Hrvatskom saboru.

 Povodom navedenog članka Povjerenstvo je po službenoj dužnosti dana 19. kolovoza formiralo predmet pod brojem P-194/21.

 Člankom 3. stavkom 1. podstavcima 2. i 3. ZSSI-a propisano je da su predsjednik i potpredsjednici Hrvatskog sabora kao i zastupnici u Hrvatskom saboru dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo utvrđeno je da je dužnosnik Miroslav Škoro obnašao dužnost potpredsjednika Hrvatskog sabora od 22. srpnja 2022. do 15. prosinca 2021.g. te da od navedenog dana nadalje obnaša dužnost zastupnika u Hrvatskom saboru. Stoga je Miroslav Škoro povodom obnašanja navedenih dužnosti obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a.

 Slijedom navedenog, Povjerenstvo utvrđuje kako će predmet P-194/21, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI-a.

 Povjerenstvo je od stranke Domovinski pokret dopisom od 23. kolovoza zatražilo podatak posjeduje li dužnosnik Miroslav Škoro službenu karticu te ukoliko da, u koju svrhu istu smije koristiti, kao i je li istu koristio u privatne svrhe i ako da u koje svrhu je istu koristio.

 Domovinski pokret zaprimio je ovaj dopis Povjerenstva dana 01. rujna 2021.g., međutim, kako se na isti nije očitovao, Povjerenstvo je uputilo požurnicu dana 05. rujna 2022.g. koju je stranka Domovinski pokret zaprimila dana 12. rujna 2022.g., ali se niti potom ovoga dopisa nije očitovala, odnosno dostavila tražene podatke.

 Nadalje, Povjerenstvo je od Hrvatskog sabora zatražilo podatak imaju li zastupnici u Hrvatskom saboru pravo na službenog vozača te ukoliko imaju, mogu li zastupnici u Hrvatskom saboru koristiti službeno vozilo s vozačem i u privatne svrhe i mogu li službeni vozači, osim navedenih dužnosnika, u vozilu voziti i članove njihovih obitelji ili prijatelje. Nadalje, Povjerenstvo je zatražilo i podatak o kojim se situacijama radi i mora li u pratnji te osobe biti i zastupnik u Hrvatskom saboru i je li službeni vozač Hrvatskog sabora u službenom vozilu ikada vozio gospođu …………………, članicu stranke Domovinski pokret, i ukoliko jest je li istu vozio samu ili s nekim od zastupnika u Hrvatskom saboru te o kojem se zastupniku radilo, kao i podnose li službeni vozači putne naloge ili drugu dokumentaciju kojom evidentiraju koga su od saborskih zastupnika i/ili drugih osoba i gdje vozili.

 Hrvatski sabor odgovorio je na traženje Povjerenstva dopisom KLASA: 023-01/21-01/08, URBROJ: 6541-21-04 od 07. rujna 2021.g. navodeći da sukladno Odluci o uvjetima korištenja službenih osobnih automobila, mobilnih telefona, sredstava za službena putovanja, poslovnih kreditnih kartica i sredstava reprezentacije („Narodne novine“, broj 128/2000., 20/2001.,133/2002., 18/2006. i 59/2016.), pravo na korištenje službenog osobnog automobila sa službenim vozačem 24 sata dnevno pripada predsjedniku te potpredsjednicima Hrvatskoga sabora, dok predsjednici radnih tijela i predsjednici klubova zastupnika, u obavljanju službe, imaju pravo na korištenje službenog osobnog automobila iz voznog parka Ureda za opće poslove Hrvatskoga sabora i Vlade Republike Hrvatske. Nadalje, navodi se da potpredsjednici radnih tijela i zastupnici u obavljanju zastupničke dužnosti mogu koristiti službeno vozilo s vozačem iz spomenutog voznog parka uz odobrenje tajnika Sabora te ovisno o potrebama obavljanja službe i o mogućnostima (raspoloživost vozila). Napominje se da predmetnom Odlukom nije propisano može li zastupnik u Hrvatskom saboru službeno vozilo s vozačem koristiti u privatne svrhe te mogu li se u vozilu voziti i članovi njihovih obitelji te prijatelji. Hrvatski sabor navodi kako u praksi, budući da se zahtjevi za korištenje službenih vozila u službene svrhe za predsjednike i potpredsjednike radnih tijela, predsjednike klubova zastupnika te zastupnike predaju u Tajništvo Sabora, zastupnik u čijoj je pratnji tijekom vožnje i suradnik, o istome dostavlja Tajništvu obavijest s imenom osobe koja je u njegovoj pratnji.

 U prilogu očitovanja dostavljena je predmetna Odluka kao i dopis Ureda za opće poslove Hrvatskog sabora i Vlade Republike Hrvatske KLASA: 031-11/21-02/01, URBROJ: 50403-03-21-02 od 03. rujna 2021.g. u kojoj se navodi da Ured zaprima zahtjeve za prijevoz korisnika pisanim ili usmenim putem, a nakon navedenog izdaje nalog za vožnju koji sadrži podatke o vozaču, podatke o vozilu, ime i prezime korisnika prijevoza, mjesto troška korisnika prijevoza, relaciju, tip i svrhu vožnje te vrijeme početka i završetka vožnje. Nadalje, navedeno je i da Ured nema evidentiranu vožnju osobe pod imenom ……………………..

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Slijedom navedenog, Povjerenstvo je utvrdilo kako iz dostavljene dokumentacije Hrvatskog sabora ne proizlazi da je …………………… koristila službeno vozilo Hrvatskog sabora pa samim time niti da joj je navedeno omogućio dužnosnik Miroslav Škoro.

 U odnosu na trošenje službenih sredstava stranke Domovinski pokret na poklone za ……………………, Povjerenstvo nije uspjelo doći do podataka je li dužnosnik imao službenu karticu stranke te je li istu koristio za privatne svrhe, budući da je stranka Domovinski pokret odbila očitovati se o navedenom, a ne postoje drugi dostupni načini na koje bi Povjerenstvo došlo u posjed navedenih podataka, pri čemu se dodatno ističe da se navedene okolnosti odnose na obavljanje funkcije u političkoj stranci, a ne na obnašanje dužnosti predsjednika Hrvatskog sabora, odnosno zastupnika u Hrvatskom saboru.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Miroslav Škoro, osobnom dostavom
2. Objava na internetskoj stranici Povjerenstva
3. Pismohrana